Hougie kry sy medaljeDe Jongh en Hougaard tydens die oorhandiging. Foto: Saskok Hougaard het ná die toekenning van die Blitsbokke se derde plek by die Olimpiese Spele sy bronsmedalje aan Seabelo Senatla gegee. Senatla het die uitspeelwedstryde misgeloop weens ŉ besering en Hougaard het hom vervang. Hougaard was deel van die span in die halfeindstryd teen Brittanje toe hulle om die derde plek gespeel het teen Japan. Hougaard het voor hul terugkeer na Suid-Afrika sy medalje vir Senatla, wat in al die vorige wedstryde gespeel het, gegee. Hougaard is egter Donderdag met ŉ nuwe bronsmedalje beloon danksy Saskok, Span SA, die Sewesrugbyspan se bestuurder en die bestuurder van die Olimpiese Spele se medaljekomitee. Die ekstra medalje is opgespoor en na Suid-Afrika gestuur waar dit Donderdag aan Hougaard oorhandig is voor die Springbokspan se vertrek na Australië. Juan de Jongh het die medalje aan sy spanmaat oorhandig. “Dit is ŉ wonderlike verrassing en iets wat ek regtig nie verwag het nie,” het Hougaard gesê. “Toe ek die medalje vir Seabelo gegee het, het ek regtig gevoel hy verdien dit veel meer as ek, en ek voel steeds so. Ek is egter baie dankbaar vir hierdie medalje en wil graag almal bedank wat dit moontlik gemaak het. Ek sal dit nog baie jare vorentoe koester as een van die beste oomblikke in my rugbyloopbaan.”